《南浦 其二 秋水，叠前韵，同分虎赋》
清代·沈皞日

隔岸采芙蓉，款柴门、露湿横塘清晓。如镜洗遥空，前汀远、雪影芦花谁扫。

荒沟曲港，断桥红叶流来小。催暝渔歌，云外起，一片愁人衰草。

数峰侧映苍茫，看閒鸥、对对江边去了。冷落旧苔痕，临风处、记得采莲曾到。

而今渺渺。有谁独倚红楼悄。道是潇湘未远，天际归帆还少。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。